РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/320-21

23. јул 2021. године

Б е о г р а д

ЗАПИСНИК

12. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 23. ЈУЛА 2021. ГОДИНЕ

 Седница је почела у 12,26 часова.

 Седницом је председавао проф. др Љубинко Ракоњац, председник Одбора.

 Седници су присуствовали чланови Одбора: заменик председника Одбора Жарко Богатиновић, Гојко Палалић, Марија Тодоровић, Томислав Јанковић, Јелена Обрадовић, Невенка Костадинова, Весна Кришанов, Марко Парезановић, Александар Југовић, Акош Ујхељи и Јасмина Каранац.

Седници нису присуствовали чланови Одобра: Драгана Радиновић, Марко Младеновић, Драган М. Марковић, Александра Павловић Марковић и Мина Китановић.

 Седници су присуствовали и народни посланици из Чачка: Милица Дачић, Биљана Јаковљевић и Душан Радојевић, као и представници локалне самоуправе:Милун Тодоровић, градоначелник града Чачка, Владан Милић, заменик градоначелника, Мирјана Ђоковић, помоћник градоначелника за област заштите животне средине, Данко Ћаловић, директор Јавног комуналног предузећа за грејање „Чачак“, др Петар Домановић, директор Јавног комуналног предузећа „Комуналац“ Чачак, Драган Николић, директор Јавног комуналног предузећа Градско зеленило Чачак, као и представник УНДП-а Дражен Маравић.

Председник Одбора проф. др Љубинко Ракоњац истакао је да је ово друга седница Одбора ван седишта Народне скупштине, која се одржава на предлог члана Одбора Марка Парезановића. Подршку за одржавање ове седнице пружио је УНДП и Швајцарска канцеларија за сарадњу, кроз Пројекат јачања парламентарне демократије и инклузивног политичког дијалога III фаза.

Милун Тодоровић, градоначелник града Чачка пожелео је добродошлицу члановима Одбора и укратко изложио најважније активности које је Чачак имао у области заштите животне средине. То је, пре свега, остваривање Зелене агенде, а град Чачак је учинио доста по том питању и направио велике помаке у поступку заштите животне средине. У предходне четири године су рађене измене и допуне планских аката, као предуслов за што квалитнији развој у области заштите животне средине. Утврђени су стратешки планови, пре свега Катастар зелених површина, направљени су рециклажни панои и центри у сеоским срединама којих за сада има 35, постављени су подземни контејнери у центру града (37 и ове године се очекује постављање још 26). Посебан фокус је стављен на велике пројекте: изградња фабрике за пречишћавање отпадних вода, као и рекултивација несанитарне депоније Прелићи. У овај пројекат је уложено око 2,5 милиона еура, углавном из буџета Републике Србије. Актуелни су још реонски паркови који се изграђују и актуелна је завршна фаза измуљавања језера Међувршје. Сада се тренутно чисти и коси трава и трска из језера које није чишћено од 1964. године, када је и направљено ово вештачко језеро. Потписан је и међудржавни пројекат Републике Србије и Републике Мађарске за комплетно измуљавање овог језера, а када се створе услови, планира се и чишћење језера Парменац. Веома је битна и чињеница, на коју је град Чачак веома поносан, да је Овчар бања, као и цела Овчарско кабларска клисура увршћена у Агенду и План Републике Србије 2020-2025, који, када се буде реализовао, од овог краја ће направити српску Свету Гору. Град Чачак се бори и са загађењем ваздуха и вода, а четири највећа загађивача ваздуха-котларнице, су гасификоване.

На предлог председника Одбора, са дванаест гласова за, једногласно, усвојен је следећи:

Д н е в н и р е д :

1. Информисање Одбора о капиталним инвестицијама из области заштите животне средине у Чачку;
2. Разно.

Пре преласка на рад по утврђеном дневном реду, са дванаест гласова за, једногласно, усвојен је Записник 11. седнице Одбора за заштиту животне средине, одржане 14. јула 2021. године.

Прва тачка дневног реда - **Информисање Одбора о капиталним инвестицијама из области заштите животне средине у Чачку**

Народни посланик Марко Парезановић се захвалио Одбору за заштиту животне средине, UNDP-у и граду Чачку што су омогућили одржавање ове седнице ван седишта Народне скупштине. Циљ одржавања седница одбора ван седишта је да се чланови парламента упознају са радом локалних самоуправа, да се упознају са проблемима који постоје, али и да виде постигнута достигнућа, док су радови на њима још у току. Изразио је задовољство што се налази у Чачку, јер је Чачак град који има чиме да се похвали када је заштита животне средине у питању.

Актуелне пројекте у граду Чачку је представила Мирјана Ђоковић, помоћник градоначелника за област заштите животне средине. Стратешки план животне средине града Чачка је усвојен 2018. године, а сваке године локалне самоуправе усвајају свој локални план. Област заштите животне средине је један од националних приоритета одрживог развоја, а нерационално коришћење природних ресурса и деградација земљиштљ су највеће последице негативног утицаја на животну средину. Законска регулатива из ове области се у потпуности поштује и спроводи, а мониторинг се врши на квалитет ваздуха, воде, контролу буке, полена, али је активан и програм системског праћења квалитета земљишта на подручју града Чачка. Квалитет ваздуха са четири мерна места грађани могу да прате путем Еколошког портала.

Капитални пројекти су „Наша шума-наша брига“, у оквиру кога се сади 1000 стабала дрвећа годишње и врши се пошумљавање рубних зона града. Актуелан је и Катастар зелених површина, затим „компостана“ која прерађује све отпадне биолошке материјале, који се касније користе за загревање стакленика, изградња нове парковске површине у МЗ „Свети Сава“, управљање отпадом у оквиру кога је потписан Меморандум о сарадњи у програму подршке за примарну селекцију отпада из ИПА фондова 2017. године. То је један од највећих пројеката, али поред њега ту је и прерада отпадних вода, која се тенутно налази у последњој припремној фази, прављењу пројектне документације за три црпне станице. Спроводе се и едукације на свим нивоима школског и предшколског система, улаже се у Туристичку организацују града Чачка, али је веома значајна и подршка коју град има наплатом еко таксе, где је реализација наплате веома висока (око 97%), што је веома значајно због средстава која се остварују овим путем.

Поводом ове тачке дневног реда није било дискусије.

Друга тачка дневног реда - **Разно**

Члан ОдбораТомислав Јанковић је представио два пројекта битна за локалне самоуправе. Првим пројектом је предвиђено формирање Зелене одборничке групе у локалној скупштини и Сремска Митровица ће бити први град у коме ће то бити спроведено. Након формирања Зелене одборничке групе, следећи кораци ће бити формирање Зелене столице у локалној скупштини и формирање Регионалне мреже.

Други пројекат се тиче унапређења мера за спречавање климатских промена и спречавање реадмисије штетних гасова са ефектом стаклене баште, а циљ овог пројекта је унапређење рада регионалне депоније Срем - Бачка, која ће постати едукационо демонстративни цетар за целу Србију, у смислу добре праксе, те ће бити организован посебан трениг модул за обуку оператера отпадних вода, јер ће 70 локалних самоуправа добити системе за пријем, прераду и транспорт отпадних вода. Ради одрживости тих пројеката је неопходна едукација кадрова.

 Заменик председника Одбора, Жарко Богатиновић је навео да у Лесковцу постоје три важна еколошка ресурса, од којих је један регионална санитарна депонија, која је са радом отпочела 2016. године, као и да су средства обезбеђена из Националног инвестиционог плана, а главни актер била је Аустријска фирма „Пол Вебер и Вернер“. Капацитет депоније био је 25 година и на овој депонији, поред Града Лесковца, отпад одлаже још седам општина. Истакао је да изградња санитарних депонија представља за Србију тренутно једино решење, иако регионалне санитарне депоније представљају прошлост у Европи, где се ово питање решава изградњом најсавременијих спалионица, попут оне у Бечу. Водосистем и фабрика воде су трајно решили проблеме грађана, а Централно постројење за пречишћавање отпадних вода је завршено и у току је пробни рад, а планирано је проширење канализационе мреже. Он је даље нагласио значај еколошких пројеката који су веома битни за локалне средине, јер се само на тај начин могу обезбедити неопходна средства и довести нови инвеститори. Информисао је Одбор да НАЛЕД жели да подржи организовање седнице Одбора ван седишта Народне скупштине у септембру, у Пријепољу.

 Члан Одбора Јасмина Каранац захвалила се представницима локалне самоуправе на томе што су уложили велики труд у спровођење представљених пројеката из области заштите животне средине и истакла да Чачак може да послужи као модел зеленог града и да буде пример осталим градовима.

На предлог председника Одбора, Одбор је једногласно усвојио закључак поводом прве тачке дневног реда:

Одбор за заштиту животне средине је размотрио је информације о капиталним инвестицијама у граду Чачку и закључио да су у Чачку изграђени значајни објекти и спроведене значајне активности из области заштите животне средине.

Седница је завршена у 13,15 часова.

 СЕКРЕТАР ПРЕДСЕДНИК

 Милица Башић проф. др Љубинко Ракоњац